Document ID: 31987R4155

31987R4155
L 392/29
JURNALUL OFÍCIAL AL UNIUNII EUROPENE
REGULAMENTUL (CEE) NR. 4155/87 AL COMISIEI
din 22 decembrie 1987
de modificare a unor regulamente privind aplicarea organizării comune a piețelor în sectorul ouălor, ca urmare a introducerii Nomenclaturii Combinate
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (1), astfel cum a fost modificat prin Regulamentul (CEE) nr. 3985/87 (2), în special articolul 15 alineatul (1) paragraful al doilea,
întrucât, în conformitate cu articolul 15 alineatul (1) paragraful al doilea din Regulamentul (CEE) nr. 2658/87, adaptările de natură tehnică ale actelor comunitare referitoare la Nomenclatura tarifară sau statistică se efectuează de Comisie;
întrucât Regulamentul (CEE) nr. 2771/75 al Consiliului din 29 octombrie 1975 privind organizarea comună a pieței în sectorul ouălor (3) a fost modificat prin Regulamentul (CEE) nr. 4000/87 (4) al Comisiei, care a adaptat în conformitate cu Nomenclatura Combinată descrierile mărfurilor și numerele tarifare care apăreau în acesta;
întrucât numeroase alte regulamente din sectorul ouălor trebuie adaptate din punct de vedere tehnic pentru a ține seama de utilizarea noii Nomenclaturi Combinate bazate pe sistemul armonizat de descriere și codificare a mărfurilor, menit să înlocuiască Convenția din 15 decembrie 1950 privind Nomenclatura pentru clasificarea mărfurilor în tarifele vamale;
întrucât, având în vedere numărul și conținutul textelor care necesită o astfel de adaptare, este necesar ca totalitatea regulamentelor care trebuie adaptate să se grupeze într-un regulament unic de modificare;
întrucât, cu ocazia acestei adaptări a Regulamentului nr. 164/67/CEE al Comisiei (5), ar trebui să fie exprimate în ECU unele elemente de calcul al prețurilor de ecluză care apar încă în unități de cont în regulamentul în cauză, cu ajutorul coeficientului 1,208953 prevăzut la articolul 13 din Regulamentul (CEE) nr. 1676/85 al Consiliului (6), astfel cum a fost modificat ultima dată prin Regulamentul (CEE) nr. 1636/87 (7),
ADOPTĂ PREZENTUL REGULAMENT:
Articolul 1
Articolul 1 din Regulamentul nr. 54/65/CEE al Comisiei din 7 aprilie 1965 privind nestabilirea unei taxe suplimentare pentru ouăle poloneze (8) se înlocuiește cu următorul text:
„Articolul 1
În conformitate cu articolul 8 alineatul (2) din Regulamentul (CEE) nr. 2771/75, prelevările la importul de ouă de păsări de curte, cu coajă (subpoziția 0407 00 din Nomenclatura Combinată), originare și provenind din Polonia, nu se măresc cu un cuantum suplimentar.”
Articolul 2
Articolul 1 din Regulamentul nr. 183/66/CEE al Comisiei din 18 noiembrie 1966 privind nestabilirea unei taxe suplimentare pentru ouăle sud-africane (9) se înlocuiește cu următorul text:
„Articolul 1
În conformitate cu articolul 8 alineatul (2) din Regulamentul (CEE) nr. 2771/75, prelevările determinate în conformitate cu articolul 3 din regulamentul în cauză nu se măresc cu un cuantum suplimentar pentru importul de ouă cu coajă (subpoziția 0407 00 din Nomenclatura Combinată), originare și provenind din Africa de Sud.”
Articolul 3
Anexa la Regulamentul nr. 164/67/CEE al Comisiei din 26 iunie 1967 de stabilire a elementelor de calcul al prelevărilor și al prețurilor de ecluză pentru produsele derivate din sectorul ouălor, astfel cum a fost modificat ultima dată prin Regulamentul (CEE) nr. 1775/74 (10), se înlocuiește cu Anexa I la prezentul regulament.
Articolul 4
Articolul 1 din Regulamentul nr. 765/67/CEE al Comisiei din 26 octombrie 1967 privind nestabilirea unei taxe suplimentare pentru ouăle australiene (11) se înlocuiește cu următorul text:
„Articolul 1
Prelevările fixate în conformitate cu articolul 3 din Regulamentul (CEE) nr. 2771/75 nu se măresc cu un cuantum suplimentar pentru importul de ouă de păsări de curte, cu coajă, proaspete, conservate sau gătite, altele decât ouăle pentru incubație, care se încadrează la subpoziția 0407 00 30 din Nomenclatura Combinată, originare și provenind din Australia.”
Articolul 5
Regulamentul (CEE) nr. 990/69 al Comisiei din 28 mai 1969 privind nestabilirea unei taxe suplimentare pentru produsele din ouă austriece (12) se modifică după cum urmează:
1.
Articolul 1 se înlocuiește cu următorul text:
„Articolul 1
Prelevările fixate în conformitate cu articolul 3 din Regulamentul (CEE) nr. 2771/75 pentru importurile de produse care se încadrează la subpozițiile următoare din Nomenclatura Combinată, originare și provenind din Austria, nu se măresc cu un cuantum suplimentar:
Cod NC
Denumirea mărfurilor
ex 0408
Ouă de păsări fără coajă și gălbenușuri de ouă, proaspete, uscate, gătite prin fierbere sau la abur, puse în forme, congelate sau conservate în alt mod, cu sau fără adaos de zahăr sau alți îndulcitori:
- Gălbenușuri de ouă:
0408 11
- - uscate:
0408 11 10
- - - adecvate pentru uz alimentar
0408 19
- - altele:
- - - adecvate pentru uz alimentar:
0408 19 11
- - - - lichide:
0408 19 19
- - - - congelate
- altele:
0408 91
- - uscate:
0408 91 10
- - - adecvate pentru uz alimentar
0408 99
- - altele:
0408 99 10
- - - adecvate pentru uz alimentar”
2.
Articolul 2 se înlocuiește cu următorul text:
„Articolul 2
Prelevările la import fixate în conformitate cu articolul 2 din Regulamentul (CEE) nr. 2783/75 pentru produsele care se încadrează la subpozițiile următoare din Nomenclatura Combinată, originare și provenind din Austria, nu se măresc cu un cuantum suplimentar:
Cod NC
Descrierea mărfurilor
ex 3502
Albumine, albuminați și alți derivați ai albuminelor:
ex 3502 10
- Ovalbumină:
- - altele (care sunt sau au devenit necorespunzătoare pentru consumul uman):
3502 10 91
- - - uscată (în foi, solzi, cristale, praf etc.)
3502 10 99
- - - altele
ex 3502 90
- altele:
- - Albumine, altele decât ovalbuminele:
- - - altele (care sunt sau au devenit necorespunzătoare pentru consumul uman):
- - - - Lactalbumină:
3502 90 51
- - - - - uscată (în foi, solzi, cristale, praf etc.)
3502 90 59
- - - - - altele”
Articolul 6
Articolul 1 din Regulamentul (CEE) nr. 59/70 al Comisiei din 14 ianuarie 1970 privind nestabilirea unor taxe suplimentare pentru ouăle cu coajă provenind din România (13) se înlocuiește cu următorul text:
„Articolul 1
Prelevările fixate în conformitate cu articolul 3 din Regulamentul (CEE) nr. 2771/75 nu se măresc cu un cuantum suplimentar pentru importul de ouă de păsări de curte, cu coajă, proaspete, conservate sau gătite, altele decât ouăle pentru incubație, care se încadrează la subpoziția 0407 00 30 din Nomenclatura Combinată, originare și provenind din România.”
Articolul 7
Anexele I și II la Regulamentul (CEE) nr. 2773/75 al Consiliului din 29 octombrie 1975 de stabilire a regulilor pentru calculul prelevărilor și al prețului de ecluză aplicabile în sectorul ouălor (14), astfel cum a fost modificat ultima dată prin Regulamentul (CEE) nr. 3232/86 (15), se înlocuiesc cu anexele II și III la prezentul regulament.
Articolul 8
Prezentul regulament intră în vigoare la 1 ianuarie 1988.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 decembrie 1987.

Labels: 3
17
6